የጊቤ ሶስት ኤሌትሪክ ሃይል ማመንጫ 88 በመቶ ተጠናቀቀ
– በኤሌክትሪክ ሃይል ማመንጨት አቅሙ ከታላቁ ህዳሴ ግድብ ቀጥሎ የሚገኘው የጊቤ ሶስት ኤሌትሪክ ሃይል ማመንጫ ፕሮጀክት ግንባታ ሙሉ ለሙሉ ተጠናቆ በያዝነው አመት አገልግሎት በሚሰጥበት ደረጃ ላይ ደርሷል አሉ የኢትዮጽያ ኤሌክትሪክ ሃይል ዋና ስራ አስፈጣሚ ኢንጂነር አዜብ አስናቀ ።ኢትዮጽያ በአመት የምታመነጨው የኤሌክትሪክ ሃይል 2 ሺህ ሜጋ ዋት ሲሆን፥ ይህ አሃዝ ሃገሪቱ ካላት የኢንቭስትመንት እና ኢንዱስትሪዎች መስፋፋት አኳያ ሲታይ ፤ በአቅርቦትና ፍላጎት መካከል ያለውን ልዮነት የተመጣጠነ እንዳይሆን የራሱን የሆነ አሉታዊ ተጽእኖ ሲያሳድር ቆይቷል ።በሃገሪቱ ያለው ሁለንተናዊ የእድገት እንቅስቃሴ ከጊዜ ወደ ጊዜ እየተስፋፋ መምጣቱን ተከትሎና የመሰረተ ልማት እንዲሁም የሃይል ፍላጎት ማየሉ ፤ ሃገሪቱ የተለያዮ የኤሌክትሪክ ሃይል ማመንጫ ፕሪጀክቶችን እንድትገነባ ምክንያት ሆኗል ።ከነዚህ የኤሌክትሪክ ሃይል ማመንጫ ፕሮጀክቶች ውስጥ ደግሞ ከታላቁ የኢትዮጵያ ህዳሴ ግድብ ቀጥሎ በግዙፍነቱ የሚጠቀሰው እና 1870 ሜጋ ዋት ኤሌክትሪክ ሃይል የማመንጨት አቅም ያለው የጊቤ ሶስት ማመንጫ ይገኝበታል ።ዋና ስራ አስፈጻሚዋ ከፋና ብሮድ ካስቲንግ ኮርፖሬት ጋር ባደረጉት ቃለ ምልልስ እንደገለፁት የግድቡ ግንባታ በአሁኑ ጊዜ 88 በመቶ በላይ የተጠናቀቀ ሲሆን፥ ኤሌክትሪክ ማመንጨት የሚያስችለውን የውሃ ማጠራቀሚያ ክፍሉም በመጠናቀቅ ላይ ይገኛል ።በአሁኑ ወቅት የፕሮጀክቱ ዋና ዋና የመጀመሪያና ሁለተኛ ዮኒቶች፣ የጀኔሬተር ተርባይኖች የኤሌክትሪክና መካኒካል እንዲሁም የውሃ መውረጃዎች ግንባታ ተጠናቀዋል።ይህ ፕሮጀክትበ 1 ነጥብ 5 ቢሊየን ዮሮ በጀት እየተገነባ ሲሆን፥ ከዚህ ውስጥ 470 ሚሊየን ዮሮ ያህሉ ወጪ ከቻይናው ኢንዱስትሪያል ባንክ በተገኘ ብድር ፣ ቀሪው ደግሞ በኢትዮጽያ መንግስት የሚሸፈን ነው ።ሌላው ተስፋ የተጣለበት የሃይል ማመንጫ ፕሮጀክት ደግሞ በጉጂ ዞን በመገንባት ላይ ያለው የገናሌ ዳዋ የሃይል ማመንጫ ፕሮጀክት ነው ።ፕሮጀክቱ ልክ እንደ ሌሎች የሃይል ማመንጫ አካባቢዎች ሁሉ ግንባታው ተጠናቆ ለአገልግሎት ሲበቃ 254 ሜጋ ዋት የኤሌክትሪክ ሃይል የማመንጨት አቅም ሲኖረው ፤ እያንዳንዳቸው 84 ነጥብ 7 ሜጋ ዋት የሚያመነጩ ሶስት ዮኒቶችም ይኖሩታል ።በአሁኑ ወቅትም ግንባታው በጥሩ ምእራፍ ላይ እንደሚገኝ ነው ዋና ስራ አስፈጻሚዋ ከፋና ብሮድ ካስቲንግ ኮርፖሬት ጋር ባደረጉት ቃለ ምልልስ ያረጋገጡት ።በከፊል ስራውን የጀመረው የአዳማ የንፋስ ሃይል ማመንጫ ፕሮጀክትም 153 ሜጋ ዋት የኤሌክትሪክ ሃይል የሚያመነጭ ሲሆን፥ በአሁኑ ጊዜም የፕሮጀክቱ ወሳኝ ተግባራትን ጨምሮ ጠቅላላ ስራው 78 በመቶ ላይ ደርሷል ።እስካሁንም ከዋናው የኤሌክትሪክ ማስተላለፊያ መስመር የሚገናኙ የ13 ኪሎ ሜትር ባለ 230 ኪሎ ቮልት ከፍተኛ የኤሌክትሪክ ማስተላለፊያ መስመር እና የ78 ኪሎ ሜትር ባለ 33 ኪሊ ቮልት መስመር ዝርጋታ ተጠናቋል ።እነዚህ የሃይል ማመንጫ ፕሮጀክቶች በሚቀጥለው አመት መግቢያ ጀምሮ እንደሚጠናቀቁ አሁን ያለውን ሃገራዊ የኤሌክትሪክ ፍላጎት በእጥፍ እንደሚያሳድጉት ታምኖባቸዋል ። (ኤፍ.ቢ.ሲ)